OBH  2308/1995.
Az állampolgári jogok országgyűlési biztosának jelentése
Ügyintéző: dr. Izafé Éva

Az eljárás megindulása

..................az Elek, Béke út 4. szám alatti szociális otthon lakója panasszal élt az Országgyűlési Biztos Hivatalánál. E szerint a panaszos az önkormányzat tulajdonában lévő szociális otthon lakóinak nevében több hónapi zsebpénz elmaradását és az élelmezés hiányosságát sérelmezi.

A megállapított tényállás

A vizsgált költségvetési szerv az eleki önkormányzat tulajdonában és fenntartása alatt működő, alapító okirata szerint pszichiátriai (elme) otthon.
Az intézmény ellátási díja 1995. március 1-jétől  (a 45/1995. (I.30.) KT sz. határozat alapján) maximum 7000 Ft/hó/fő-re növekedett. A gondozottak személyi térítési díja jövedelmüknek megfelelően alakul, az öregségi nyugdíjminimum figyelembevételével ennek 20 %-át, 1680 Ft-ot zsebpénzként a gondozottak kapnak. 
A gondozottak pénzét személyenként és összesítve is nyilvántartásba veszik.
A pénzhez értők aláírásukkal igazolják az átvételt, a pénzhez nem értők esetében a szociális nővér veszi át a pénzt és a betegek igényének megfelelően költi el, a vásárlásról számlákkal a pénzügyi csoportnak elszámol.
A vásárlás nyomon követhető, az áru átadása azonban nincs dokumentálva, mely visszaélésre ad alkalmat.
Az étrend összeállításánál a nyersanyag-normát és a kormányrendelet előírásait nem minden esetben tartják be. Az otthonban elsődleges az, hogy a betegek megfelelő mennyiségű ételt kapjanak, az előírt kalóriaszükséglet betartása és egészséges étkezés másodlagos szempont.

Az ügy jogszabályi háttere

A 2/1994. (I.30.) NM rendelet a személyes gondoskodást nyújtó intézmények szakmai feladatairól és működési feltételeiről.

A vizsgálat megállapítása

a/	Az intézményben kialakult elszámolási rendszerben a beteg zsebpénzéből történő vásárlás nyomon követhető, az elszámolás a szociális nővér kötelezettsége, beszerzéseinek szabályosságát a pénzügyi csoport ellenőrzi.
b/	A gondozott zsebpénzéből vásárolt áru átadása nincs dokumentálva, ez a hiányosság visszaélésre nyújt lehetőséget. Ugyanis az ellenőrzés havonta történik, a gazdaságvezető és a szociális nővér a vásárlásból hozott számlákat egyezteti, más ellenőrzési mód, kontrollálási lehetőség a továbbiakban nincs.
c/	Az intézmény élelmiszer nyersanyag-normája kevesebb mint az élelmiszer felhasználási minimum alapján számított 19-60 éves korosztályban szükséges nyersanyag-norma. Az intézménynél az élelmezésre előírt kalóriaszükségletet nem tartják be. Az intézet orvosa által jelzett leggyakoribb probléma a vacsoránál a főtt étel hiánya.

Az érintett alkotmányos jogok

Alkotmány 70/E.§ (1) bekezdése: "A Magyar Köztársaság állampolgárainak joguk van a szociális biztonsághoz¸ öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak."
(2) bekezdése: "A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

Ajánlások

Az 1993. évi LIX. törvény 20.§ (1) bekezdése alapján a következő ajánlásokat teszem:

a/	A szociális otthonban a zsebpénzek elszámolására rendszeresített gyakorlat korrekcióra szorul.
Biztosítani kell az ellenőrzési lehetőséget a szociális nővér által vásárolt termékek tényleges átadásáról.

b/	A gondozottak élelmezésénél a népjóléti miniszter rendeletében előírt nyersanyag- és kalóriaérték betartását rendszeresen ellenőrizzék.

Budapest, 1996. március 26.

Gönczöl Katalin